મંદિરની વાત નીકળી જ છે, તો એટલું જરૂર કહીશ કે વિદેશમાં મંદિર એટલે માત્ર મંદિર અને વૃદ્ધોનો વિસામો જ નહી પણ કમ્યુનિટિ સેન્ટર તરીકે જોવામાં આવતું હોય છે. અહીં મંદિરમાં જ લગ્ન, યજ્ઞોપવિત જેવી પારંપરીક વિધિ થઈ શકે તેવી વ્યવસ્થા હોય છે, બધા જ મુખ્ય ભારતીય તહેવારો પણ ત્યાં જ ઉજવાય, ગુજરાતી કે અન્ય ભારતીય ભાષા નવી પેઢીને શીખવવાના વર્ગો, ગીત-સંગીત-યોગાના વર્ગો કે નવી પેઢી પોતાના મૂળીયા સાથે જોડાયેલી રહે તેવી અનેકવિધ પ્રવૃત્તિઓ અને કેટલીક જગ્યાએ તો કાયદેસર ગુજરાતી કે અન્ય ભારતીય ભાષાઓમાં શિક્ષણ આપતી ફૂલ ટાઇમ શાળા પણ હોય છે.